Anita Elefsen safnstjóri á Síldarminjasafninu skoðar sýningu á ljósmyndum Leifs Þorsteinssonar sem verður opnuð á 17. júní , klukkan 13:00 í Ljósmyndasögusafninu Saga-Fotografica á Siglufirði . Leifur , sem fæddist árið 1933 og lést í árslok 2013 , var einn af frumkvöðlum í ljósmyndun hér á landi . Hann starfaði við iðnaðar - og auglýsingaljósmyndun auk þess sem hann sinnti listrænni ljósmyndun . Á þessari sýningu eru svarthvítar ljósmyndir frá Reykjavík sem teknar voru undir lok síðustu aldar á Diönu plastmyndavél sem lekur ljósi og að sjálfsögðu er linsan líka úr plasti . Áferðin á myndunum er því mjúk og draumkennd , allt öðru vísi en við eigum að venjast . Auk mynda Leifs eru myndir Ragnars Axelssonar frá Grænlandi , Færeyjum og Íslandi til sýnis á efri hæð safnsins . Á neðri hæðinni eru auk myndavéla gamlar Siglufjarðarmyndir til sýnis að venju .